Broj: 711-I-736-M-36/20-02-8

Zagreb, 30. travnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnika Tomislava Bračuna, općinskog načelnika općine Nova Bukovica, za davanjem mišljenja Povjerenstva,** na 84. sjednici, održanoj 30. travnja 2020.g., daje sljedeće:

**MIŠLJENJE**

**Sukladno odredbama ZSSI-a nema zapreke da se bratu dužnosnika Tomislava Dereša, zamjenika općinskog načelnika Općine Nova Bukovica, isplati naknada kao članu Stožera civilne zaštite navedene Općine, pod jednakim uvjetima kao i svim ostalim članovima Stožera.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Bračun, općinski načelnik Općine Nova Bukovica. U knjigama ulazne pošte zahtjev je zaprimljen 17. travnja 2020.g. pod poslovnim brojem 711-U-1625-M-36/20-01-1, povodom kojeg se vodi predmet broj M-36/20.

Člankom 3. stavkom 1. podstavkom 39. ZSSI-a, propisano je da su općinski načelnici i njihovi zamjenici dužnosnici u smislu navedenog zakona, stoga je dužnosnik Tomislav Bračun, povodom obnašanja dužnosti općinskog načelnika Općine Nova Bukovica obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik od Povjerenstva traži mišljenje postoji li prepreka za isplatu naknade Stjepanu Derešu, zapovjedniku postrojbe Civilne zaštite opće namjene Općine Nova Bukovica koji je ujedno brat dužnosnika Tomislava Dereša, zamjenika općinskog načelnika navedene Općine. U zahtjevu se nadalje navodi da Stjepan Dereš navedenu funkciju obavlja temeljem Odluke o osnivanju Stožera civilne zaštite te je od početka rada civilne zaštite svakodnevno angažiran oko izdavanja propusnica, kontrole okupljanja građana i obavještavanja građana.

Člankom 5. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 4. stavkom 2. ZSSI-a propisano je da su članovi obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika, te posvojitelj, odnosno posvojenik dužnosnika te je stoga brat dužnosnika.

Člankom 21. stavkom 1. Zakona o sustavu civilne zaštite („Narodne novine“ broj 82/15., 118/18. i 31/20.) propisano je da se stožer civilne zaštite osniva na državnoj razini, razini područne (regionalne) i razini lokalne samouprave. Stavkom 2. istog članka propisano je da je stožer civilne zaštite stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Člankom 24. istog Zakona propisano je da izvršno tijela jedinice lokalne samouprave odlukom osniva stožer civilne zaštite i imenuje načelnika, zamjenika načelnika i članove stožera od predstavnika operativnih snaga sustava civilne zaštite, upravnih tijela jedinice lokalne samouprave i drugih pravnih osoba od osobite važnosti za sustav civilne zaštite jedinice lokalne samouprave. Radom stožera civilne zaštite jedinice lokalne samouprave rukovodi načelnik stožera, a kada se proglasi velika nesreća rukovođenje preuzima izvršno tijelo jedinice lokalne samouprave.

Člankom 6. stavcima 1. i 2. Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite („Narodne novine“ broj 37/16. i 47/16.) koji je bio na snazi u vrijeme imenovanja brata zamjenika općinskog načelnika Općine Nova Bukovica za člana Stožera civilne zaštite navedene Općine, bilo je propisano da općinski načelnik i gradonačelnik odlukom osniva stožer civilne zaštite i imenuje načelnika, zamjenika načelnika i članove stožera te da stožer civilne zaštite jedinice lokalne samouprave u pravilu broji do 12 članova. Stavkom 3. istog članka bilo je propisano da u postupku predlaganja članova stožera za civilnu zaštitu jedinice lokalne samouprave, nadležno tijelo uprave od operativnih snaga sustava civilne zaštite službeno traži prijedloge za imenovanje članova stožera civilne zaštite. Stavkom 4. istog članka bilo je propisano da su operativne snage iz čijih se redova mogu imenovati članovi stožera civilne zaštite: vatrogastvo, društva Crvenog križa, stanice Hrvatske gorske službe spašavanja, druge udruge građana, pravne osobe od značaja za sustav civilne zaštite na razini jedinice lokalne samouprave i predstavnik postrojbi civilne zaštite, a članovima stožera mogu se imenovati i pročelnici upravnih tijela jedinica lokalne samouprave.

Povjerenstvo je izvršilo uvid u Odluku o imenovanju Stožera civilne zaštite Općine Nova Bukovica („Službeni glasnik Općine Nova Bukovica“ broj 11/19.) koju je donio općinski načelnik Općine Nova Bukovica dana 19. prosinca 2019.g. te utvrdilo da je Stjepan Dereš imenovan članom Stožera civilne zaštite kao zapovjednik postrojbe Civilne zaštite.

Povjerenstvo obrazlaže kako ZSSI ne sadrži odredbu kojom bi bila propisana zabrana da se u tijela čije članove imenuje čelnik tijela javne vlasti, imenuju članovi obitelji dužnosnika koji u istom tijelu javne vlasti obnašaju dužnost, niti je propisna zabrana da se članovima obitelji dužnosnika za rad u tijelima u koja su imenovani isplati naknada.

Slijedom navedenoga, nije protivno odredbama ZSSI-a da se u Stožer civilne zaštite Općine Nova Bukovica čije članove je imenovao općinski načelnik navedene Općine imenuje brat zamjenika općinskog načelnika iste Općine kao zapovjednik postrojbe Civilne zaštite te da mu se za rad u Stožeru civilne zaštite isplati naknada pod jednakim uvjetima kao i svim ostalim članovima Stožera.

Povjerenstvo dodatno napominje da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana. Povjerenstvo stoga ukazuje da dužnosnik Tomislav Dereš, zamjenik općinskog načelnika Općine Nova Bukovica, ne bi trebao ni na koji način sudjelovati u postupku isplate naknade članovima Stožera civilne zaštite Općine Nova Bukovica čiji član je i njegov brat.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Tomislav Bračun, elektroničkom dostavom
2. Objava na internetskoj stranici Povjerenstva
3. Pismohrana